陳光榮

陳光榮係香港作曲人、前樂隊Fundamental成員。佢亦係香港歌手周柏豪、馮曦妤、鄭伊健嘅歌曲監製。周柏豪同馮曦妤亦做過陳光榮錄音室嘅工作人員。馮曦妤主要做和音。佢為多套電影做過配樂，主要合作導演係劉偉強。佢憑《風雲之雄霸天下》、《十月圍城》同《武俠》攞過三次香港電影金像獎最佳原創音樂獎。

背景
陳光榮早年喺九龍城出世同成長，分別住過喺嘉林邊道同城南道，讀過天主教伍華小學同天主教伍華書院，同Fundamental其餘成員都係同校同學。讀書期間活躍校內歌唱比賽，主要為比賽伴奏。又參與過校際音樂節活動。佢10歲開始學彈結他，自1987年起為唔同歌手作曲。喺1990年代期間，佢大部份作品都係同鄭伊健合作，因為幫鄭伊健創作嘅歌曲走紅，令陳光榮嘅知名度大大提升。最輝煌時期就係喺1997年嘅鄭伊健演唱會做音樂總監，代表作就係古惑仔或其它電影主題曲或插曲，《友情歲月》更成為金曲作品。1990年代後期更跨過電影界，創作電影配樂。喺2000年代期間，佢就轉為同周柏豪合作。而家擁有自己成立嘅Click Music公司，負責音樂創作同統籌。佢入室弟子有周柏豪等人。

其他資料
陳光榮自中二開始用「Comfort」呢個英文名，靈感來自當年買嘅一對「Adidas」運動鞋嘅型號。由於朋友同其他學校嘅學生睇見佢着「Comfort」鞋，於是叫佢做「Comfort佬」，慢慢用咗佢做洋名。而「Punk」呢個英文名亦來自中學年代。陳光榮喺高中時係學校游泳校隊成員；成日練習游泳嘅佢被池水嘅消毒劑等化學物染成為睇似金髮嘅學生。同學知道佢參與樂隊活動，認為佢嘅形象似玩搖滾樂嘅人，所以稱呼佢做「Punk」。嗰個名一直用到而家。

個人生活
喺2000年左右，陳光榮曾經同藝人林嘉欣拍拖大約一年，但已經分手。陳光榮喺2011年同圈外女性結婚，而家有一個仔。

光榮
香港作曲家